Talous- ja sosiaalikomitean lausunto aiheesta:

"Ehdotus neuvoston direktiiviksi eläinten terveyttä koskevista vaatimuksista yhteisön sisäisessä siipikarjan ja siitosmunien kaupassa ja tuonnissa kolmansista maista annetun direktiivin 90/539/ETY muuttamisesta", ja "Ehdotus neuvoston direktiiviksi eläinten terveyttä koskevista vaatimuksista yhteisön sisäisessä tuoreen siipikarjanlihan kaupassa ja tuonnissa kolmansista maista annetun direktiivin 91/494/ETY muuttamisesta" () (96/C 153/10)

Neuvosto päätti 18. tammikuuta 1996 pyytää Euroopan yhteisön perustamissopimuksen 43 ja 198 artiklan mukaisesti talous- ja sosiaalikomitean lausunnon edellä mainituista ehdotuksista.

Asian valmistelusta vastannut maa- ja kalatalousjaosto antoi lausuntonsa 8. helmikuuta 1996. Esittelijänä oli Leif Nielsen.

Talous- ja sosiaalikomitea hyväksyi 28. ja 29. helmikuuta 1996 pitämässään täysistunnossa (helmikuun 29. päivän kokouksessa) enemmistön äänin seuraavan lausunnon. Äänestyksessä annettiin 2 ääntä vastaan, ja 3 pidättyi äänestämästä.

1. Johdanto

1.1. Direktiivien 90/539/ETY ja 91/494/ETY myötä otettiin käyttöön joukko eläinlääketieteellisiä keinoja, joiden tarkoituksena on estää tarttuvien siipikarjasairauksien leviäminen EU:n sisäisten siipikarjan, siitosmunien ja tuoreen siipikarjanlihan kuljetusten tai kolmansista maista tuonnin yhteydessä. Määräysten piiriin kuuluvat periaatteessa kaikki siipikarjan tarttuvat taudit. Erityisesti on kuitenkin kyse siipikarjan, siipikarjanlihan ja siitosmunien kaupan terveystakuista Newcastlen tautia vastaan rokottavien jäsenvaltioiden tai alueiden sekä niiden jäsenvaltioiden välillä, jotka eivät torju tautia rokottamalla.

1.2. Newcastlen tautia vastaan annettavia rokotteita koskevien yhdenmukaisten standardien soveltamista silmällä pitäen mainitut direktiivit olisi direktiivin 90/539/ETY 12 artiklan 4 kohdan ja direktiivin 91/494/ETY 3 artiklan A kohdan 1 alakohdan mukaisesti pitänyt tarkistaa viimeistään 31. joulukuuta 1994. Käsiteltävää muutosehdotusta tulee tarkastella tätä taustaa vasten. Tavoitteena on voimassa olevien terveystakuiden yksinkertaistaminen. Tämän teki mahdolliseksi komission päätös 93/152/ETY yhtenäistettyjen standardien soveltamisesta rokotteisiin.

1.3. Komissio esittää, että siipikarjan ja siitosmunien tuonti kolmansista maista sallitaan enintään kahden kuukauden karanteenin tai eristämisen jälkeen. Komissio ehdottaa samalla, että tietyissä tarkasti määritellyissä tapauksissa kolmansista maista tuotavan siipikarjan ja siitosmunien tuonnin kohdalla olisi mahdollista poiketa säännöistä.

1.4. Strutseja, jotka tähän saakka ovat kuuluneet pienimuotoista siipikarjan kaupallista tuontia koskevan poikkeussäännöstön piiriin, koskevat tautiriskin vuoksi lopultakin yleiset säännöt.

2. Yleistä

2.1. Terveydellisistä, taloudellisista ja kauppapoliittisista syistä komitea suosittaa, että eläinlääkinnällinen yhdenmukaistaminen tapahtuu tulevaisuudessakin korkealla tasolla. Nyt voimassa olevan direktiivin hyväksymistä edeltävässä, 31. toukokuuta 1989 antamassaan lausunnossa komitea korosti koko eläinlääkinnän alan kattavien yleisten puitteiden luomisen tärkeyttä ja pyysi komissiota laatimaan ehdotuksen unionin laajuiseksi eläinlääkintäpolitiikan yleisstrategiaksi. Saatujen kokemusten sekä unionin tulevan, Keski- ja Itä-Euroopan maihin suuntautuvan laajentumisen perusteella tällainen strategia on komitean mielestä edelleen tarpeellinen.

2.2. Mitä tulee direktiivien sisältämiin määräaikoihin, komission, neuvoston sekä jäsenvaltioiden tulisi komitean mielestä asettaa realistisia määräaikoja ja pyrkiä noudattamaan niitä. Määräaikojen laiminlyömisen seurauksena sääntöjen noudattaminen heikkenee niin viranomaisten kuin muidenkin asianomaisten keskuudessa. Sillä, ettei sääntöjä noudateta riittävästi, voi olla vakavia eläinlääkinnällisiä seurauksia.

2.3. Komitean mielestä on lisäksi valitettavaa, että esim. direktiivin 90/539/ETY kohdalla yleiskuvan saaminen nykyisestä oikeuskäytännöstä ja aikaisempien korjauksien perusteella tehdyistä muutosehdotuksista on erittäin hankalaa ja aikaavievää. Komitea kehottaakin neuvostoa etsimään keinoja, jolla hyväksytyt ja vahvistetut tekstit saadaan niitä tarvitsevien saataville mahdollisesti jopa sähköisessä muodossa.

2.4. Newcastlen tauti on siipikarjan vakava tulehdussairaus. Direktiivin 92/66/ETY mukaisesti sairautta torjutaan lopettamalla sairastuneet eläimet. Direktiivi sallii myös ennaltaehkäisevät rokotukset. Tanskassa, Irlannissa, Pohjois-Irlannissa, Suomessa ja Ruotsissa rokotuksia ei käytetä, mikä käytäntö on hyväksytty. Direktiivi 92/66/ETY sallii myös hätärokotukset, joilla pyritään rajoittamaan taudin nopeaa leviämistä.

2.5. Komitean mielestä on toimittava siten, että koko Euroopan unioni tulee asemaan, jossa rokottaminen on tarpeetonta, jotta Euroopan unionin jakaminen kahteen vyöhykkeeseen lakkaa. On kuitenkin myönnettävä, ettei jaon päättyminen käytännössä liene vielä lähitulevaisuudessa mahdollista.

2.6. Myös neuvosto on vahvistanut rokotuksista luopumisen tautien vastaisen kamppailun tavoitteeksi hyväksyessään direktiivin 92/66/ETY yhteisön toimista Newcastlen taudin torjunnassa sekä direktiivin 92/40/ETY yhteisön toimista avian influenzan torjunnassa.

2.7. Komitea myöntää, että komission päätös 93/152/ETY rokotteiden käyttöä koskevista yhdenmukaisista standardeista rutiinirokotusohjelmien yhteydessä mahdollistaa tiettyjen terveystakuiden yksinkertaistamisen.

2.8. Nykyinen ehdotus koskee erityisesti kolmansista maista tuotavan siipikarjan ja siipikarjatuotteiden terveystakuita. Komitean mielestä on erittäin tärkeää, ettei tämä tuonti vaaranna unionin eläinlääkintä- ja terveystilannetta.

2.9. Mitä tulee Keski- ja Itä-Euroopan maiden liittymiseen, on tärkeää että komissio hankkii jo nyt tarkkoja tietoja näiden maiden tautitilanteesta. Samalla tulee varmistua siitä, että näiden maiden hallinto- ja tuotantojärjestelmät pystyvät jäsenyyden alkaessa noudattamaan EU:ssa vallitsevia eläinlääkintämääräyksiä.

2.10. Komitea kehottaa komissiota lisäksi varmistamaan, että rehujen lisäaineita koskeva alkuperämaan lainsäädäntö ja viralliset valvonta- ja lupajärjestelmät vastaavat EU:n sääntöjä.

3. Erityistä

3.1. Newcastlen tautia vastaan annettavien rokotteiden käyttökriteerien määrittelyllä pyritään varmistamaan, että elävät, heikennetyt ja inaktivoidut rokotteet täyttävät tietyt ehdot. Tästä huolimatta on edelleen vaara, että rokotetut eläimet levittävät sairautta. On tieteellisesti todistettu, että tarttumiskykyinen virus voi tarttua ja lisääntyä asianmukaisesti rokotetussakin eläimessä. Tällaisesta näennäisesti terveestä eläimestä, jossa virusta voi siis esiintyä, voidaan virusta myös eristää. Tehokkain tapa torjua Newcastlen tautia alueilla, joilla sitä ei esiinny, on estää viruksen pääsy alueelle, tilalle tai eläimiin. Vaikka rokottaminen on toivottavaa ja suositeltavaa, se ei voi missään tapauksessa korvata kunnollista siipikarjanpitoa ja hygieniaa.

3.2. On tietyssä mielessä arveluttavaa, että nyt poistettiin direktiivin 90/539/ETY 12 artiklan 1 b kohdassa mainitut erityistakuut, jotka liittyvät päivän vanhojen poikasten lähettämiseen Newcastlen tautia vastaan rokottavalta alueelta alueelle, jolla ei rokotuksia käytetä. Käytännössä on näet monta epävarmuustekijää, kuten sääntöjen noudattamisen laiminlyöminen ja tartuntariski, joka liittyy esim. päivän vanhojen poikasten tuontiin. Tämän vuoksi tulee vaatia, että jo siitosmunat, niiden haudonta ja poikasten kuoriutuminen erotetaan hautomoissa tiukasti sen mukaan, rokotetaanko niistä kuoriutuvat päivän vanhat poikaset vai ei.

3.3. Rokotteessa käytettävän viruksen pystysuuntaisen leviämisen vaaraa ei vielä tunneta riittävästi. Mikäli hygieniataso on riittävä, lienee Newcastlen taudin pystysuuntaisen leviämisen riski hyvin pieni. Tätä taustaa vasten voidaan 12 artiklan 1 a kohdassa esitetty siitosmunia koskeva vaatimus ehdotuksen mukaisesti poistaa.

3.4. On täysin oikeutettua, että strutsien ja niiden munien kohdalla alkuperäkarjan valvonta on tiukempaa, riippumatta siitä että kyseessä voi olla pienehkökin tuontierä. Koska strutseja pidetään ulkona, niihin liittyvä tartuntariskikin on suurempi. Lisäksi strutsien kohdalla taudinkuvaa ei tunneta kovin hyvin.

3.5. Komitea on samaa mieltä siitä, että komissiolla tulee olla mahdollisuus soveltaa kolmansista maista tuotavaan siipikarjaan, siitosmuniin tai niistä haudottuihin poikasiin kaksi kuukautta kestävää karanteenia tai eristystä.

3.6. Komissio pitää mahdollisuutta, jonka mukaan se voisi kolmansista maista tuonnin kohdalla tehdä poikkeuksia direktiivin 90/539/ETY 20 24 artiklojen yleisistä määräyksistä, perusteltuna, koska tämä mahdollistaisi erityistilanteiden huomioon ottamisen. Komitea kehottaa kuitenkin käyttämään tätä mahdollisuutta siten, ettei EU:n eläinlääkintäsääntöjen korkeatasoista noudattamista vaaranneta.

3.7. Komitea suosittelee verrokkilinturyhmien käyttämistä.

3.8. Tuoreen siipikarjanlihan kauppaa koskevan direktiivin 91/494/ETY, sen 3 a artiklan 1 ja 6 alakohdan sisältämien määräysten poistaminen voidaan nähdä rokotteiden käyttöä koskevien yhdenmukaisten standardien hyväksyttävänä seurauksena.

Bryssel, 29. helmikuuta 1996.

Talous- ja sosiaalikomitean puheenjohtaja

Carlos FERRER

() EYVL N:o C 15, 20. 1. 1996, s. 13-15.

LIITE talous- ja sosiaalikomitean lausuntoon

Jaoston lausunnosta korvattiin seuraava kohta keskustelun kuluessa hyväksytyllä muutoksella:

Kohta 2.5

"Jaoston mielestä jatkossa tulee pyrkiä koko unionin alueella yhtenäiseen ja riittävän korkeatasoiseen käytäntöön. Näin voidaan lopettaa vallitseva kahtiajakautuminen vyöhykkeeseen, jolla rokotetaan ja vyöhykkeeseen, jolla käytetään muita keinoja."

Äänestyksen tulos

Jaa-ääniä: 25, ei-ääniä: 12, tyhjiä: 7.